b'\n_START_ARTICLE_\nAcidoti\xc4\x8dno dihanje\n_START_PARAGRAPH_\nAcidoti\xc4\x8dno ali kussmaulovo dihanje je globoko, hitro in ritmi\xc4\x8dno dihanje pri diabeti\xc4\x8dni ali renalni acidozi (zni\xc5\xbeanem pH zunajceli\xc4\x8dne teko\xc4\x8dine zaradi sladkorne ali ledvi\xc4\x8dne bolezni).\n_START_SECTION_\nPoimenovanje\n_START_PARAGRAPH_\nKussmaulovo dihanje je poimenovano po nem\xc5\xa1kem internistu Adolphu Kussmaulu (1822\xe2\x80\x931902), ki je v 19. stoletju opisal nenormalno, upo\xc4\x8dasnjeno dihanje pri bolnikih s hudo obliko sladkorne bolezni. Svoje izsledke je objavil leta 1874._NEWLINE_Po njem je poimenovan tudi t. i. kussmaulov znak (paradoksno pove\xc4\x8danje centralnega venskega tlaka pri vdihu, ki ga povzro\xc4\x8di pritisk prepone na kongestivna jetra ali konstrikcijski perikarditis\n_START_SECTION_\nMehanizem\n_START_PARAGRAPH_\nKussmaulovo dihanje je respiratorna kompenzacija presnovne acidoze, ki se najpogosteje pojavi pri sladkornih bolnikih z diabeti\xc4\x8dno ketoacidozo. Zaradi forsiranega dihanja je v krvi bolnika s Kussmaulovim dihanjem delni tlak CO\xe2\x82\x82 nizek, hkrati z nizkimi koncentracijami bikarbonata. Bolnik \xc4\x8duti nujo po globokem dihanju. Presnovna acidoza hitro povzro\xc4\x8di hiperventilacijo, vendar je dihanje spo\xc4\x8detka hitro in relativno plitko. Do Kussmaulovega dihanja pride, ko acidoza napreduje. Kussmaul je tako dihanje opazil kot znak pri sladkornih bolnikih, ki sta mu sledila koma in naposled smrt.'